Menara Azadi

Menara Azadi (  ; "Menara Kebebasan") adalah monumen yang terletak dalam Dataran (atau "Medan") Azadi di kota Tehran, Iran. Rekaan ia diciptakan Hossein Amanat dengan ketinggian mencecah 45 meter dilapisi kepingan marmar, ia siap dibina tahun 1971. Ia salah satu mercu tanda Teheran yang menandakan arah barat kota ini serta merupakan sebahagian dari Kompleks Budaya Azadi yang menempatkan suatu muzium bawah tanah.

Tugu ini didirikan atas perintah Shah Mohammad Reza Pahlavi memperingati ulang tahun ke-2500 penubuhan kerajaan Iran dengan nama asalnya Menara Shahyad (  "Menara Peringatan Shah"); namun binaan ini diberi nafas baru sebagai titik tumpuan rakyat jelata Iran menunjuk perasaan terhadap pemerintahan Shah tersebut selama berbulan-bulan yang membawa kepada revolusi menggulingkan raja tersebut tahun 1979.

Sejarah perekaan 

Iran mula menjadi negara pengeksport minyak utama sepanjang tahun 1960-an lalu kerajaannya mahu menggunakan kekayaan yang baru ditemukan ini untuk memodenkan dan mengindustrikan negara itu. Pada ketika ini juga para pengkarya seni Iran mula berkarya seni moden diilhamkan warisan budaya Parsi sambil terterap juga pemodennan Barat dalam suatu gerakan pembaharuan. 

Pada tahun 1966, Hossein Amanat memenangi pertandingan untuk merancang bangunan tersebut. Projek ini didana sekelompok 500 orang pakar industri Iran; laporan dari Middle East Economic Digest menganggarkan pembinaan ini memakan kos sekitar 6 juta dolar Amerika Syarikat. Pembinaan batu diuruskan kontraktor dari syarikat MAP Company diawasi Ghaffar Davarpanah Varnosfaderani, seorang pengukir batu terkenal Iran.

Pembinaan 
Kekubah menara dibina mengikut bentuk lengkungan yang lazim pada istana-istana Sasaniyah mewakili era klasik manakala suatu lengkungan patah di atasnya dari senibina zaman pertengahan melambangkan era pasca-klasik; jaringan tetulang yang menghubungkan dua-dua lengkungan ini melambangkan penyatuan dua zaman dalam sejarah berkesinambungan negara Iran. Binaan keseluruhan menara ini sendirinya menjadi cerminan estetika kota Tehran yang menggabungkan unsur-unsur Iran dan Islam sehingga menjadikan tarikan rakyat.

Sebanyak 8,000 bongkah batu marmar putih dibawa dari Wilayah Isfahan oleh syarikat Ghanbar Rahimi untuk membina tugu ini. Pembinaan tersebut turut berbantu teknologi komputer baharu yang mengira permukaan sokongan asas menara.

Rujukan